Vermeende dwelmhandelaars by lughawe vasgetrekArgieffoto Vier vermeende dwelmhandelaars is die afgelope naweek by die Internasionale Lughawe OR Tambo in Johannesburg vasgetrek. Lt.kol. Katlego Mogale, woordvoerder van die polisie, het gesê twee van die verdagtes, onderskeidelik 20 en 35 jaar oud, is in hegtenis geneem waarna hulle na ŉ nabygeleë hospitaal geneem is. Daar het x-strale getoon dat die verdagtes vreemde voorwerpe gesluk het. “Die verdagtes is heeltyd waargeneem totdat die kondoompakkies, wat dwelms bevat het, verkry is,” het Mogale gesê. ŉ Derde verdagte is in hegtenis geneem nadat sy bagasie deursoek en kokaïen in die bagasie gevind is, het Mogale gesê. Die vierde verdagte is vasgetrek danksy inligting wat aan die polisie se misdaadintelligensie-eenheid verskaf is. ŉ Sak is deur doeanebeamptes by die lughawe onderskep en deursoek. Dwelms, vermoedelik kokaïen, is in meer as 20 vrugtehouers in die sak gevind en die eienaar van die sak is in hegtenis geneem. Die vier verdagtes sou na verwagting Maandag in die Kempton Park-landdroshof verskyn op aanklagte van dwelmbesit en die besit van dwelms met die voorneme om dit te versprei. “Hierdie inhegtenisnemings en baie ander suksesse is die gevolg van die multi-dissiplinêre taakspan wat op die been gebring is om misdaad by die lughawe hok te slaan. Die Ekurhuleni-metropolisie (EMPD) het ook hul sigbaarheid by die lughawe verhoog om die vloei van verkeer in en uit die lughawe te verbeter. Hulle verseker dat onwettig geparkeerde voertuie weggesleep en verkeersboetes uitgereik word,” het Mogale gesê.